 विर्जेशले जोगाए
नेपाल र भारतका यू–१६ टोलीको यस नतिजाले पनि दुई छिमेकी प्रतिद्वन्द्वीको खेल भएको झल्को दिन्छ । नतिजा जस्तै हल्चोकस्थित एपीएफ रंगशालामा शुक्रबारको एएफसी यू–१६ च्याम्पियनसिपको खेल पनि निकै प्रतिस्पर्धात्मक रह्यो । 
काठमाडौं — नेपाल र भारतका यू–१६ टोलीको यस नतिजाले पनि दुई छिमेकी प्रतिद्वन्द्वीको खेल भएको झल्को दिन्छ । नतिजा जस्तै हल्चोकस्थित एपीएफ रंगशालामा शुक्रबारको एएफसी यू–१६ च्याम्पियनसिपको खेल पनि निकै प्रतिस्पर्धात्मक रह्यो । भारतले तुलनात्मक रूपमा नेपालभन्दा बढी समय बलमा पकड राखे पनि सुरुआती अग्रता लिन सकेन । गोलरहित पहिलो हाफमा दुवै टोलीले पाएका मौका सदुपयोग गर्न सकेनन् । दोस्रो हाफमा भारत थप आक्रामक देखिए पनि नेपाल अग्रता लिन सफल भयो ।७६ औं मिनेटमा विर्जेश चौधरीले पेनाल्टी क्षेत्रको ठिक बाहिरबाट बायाँ खुट्टाले गरेको प्रहार गोलरक्षक लाल्बीख्लुआ जोङ्तेले रोक्न नसकेपछि नेपालले अग्रता लियो । वैकल्पिक खेलाडी हरप्रितले ८२ औं मिनेटमा भारतका लागि बराबरी गोल गरेका थिए । डिफेन्डर रोशन दोङले हेडर क्लियरेन्समा गल्ती गरेपछि आएको बलमा हरप्रितले ३५ यार्ड टाढाबाट गरेको प्रहार गोलमा परिणत भयो ।तीन मिनेटपछि अर्का वैकल्पिक खेलाडी लालरोकिमाको पासमा पेनाल्टी क्षेत्रभित्र अनमार्क रहेका हरप्रितले व्यक्तिगत दोस्रो गोल गरे । निर्धारित समयको एक मिनेट बाँकी हुँदा विर्जेशले उत्कृष्ट गोल गर्दै टोलीलाई बराबरीमा ल्याए । उनले पेनाल्टी क्षेत्रभित्रबाट दायाँ खुट्टाले गरेको भली प्रहार गोलरक्षकको माथिबाट दोस्रो बारमा छिरेको थियो ।भारतका प्रशिक्षक बिबियानो फर्नान्डेजले अपेक्षा गरेअनुसार नेपालले उत्कृष्ट प्रदर्शन गरेको बताए । ‘नेपालले घरेलु मैदानमा राम्रो खेल खेल्यो । अंक गुमाउनु हाम्रा लागि निकै नराम्रो नतिजा हो । अब इराकविरुद्ध जितको विकल्प छैन,’ उनले थपे, ‘५ दिन अन्तरमा तीन खेल खेल्न निकै कठिन हुन्छ । तर इराकविरुद्ध जसरी पनि ३ अंक हासिल गर्ने हाम्रो लक्ष्य हुनेछ ।’प्रदर्शनमा सुधार ल्याएर भारतसँग बराबरी गर्न सफल रहेको नेपालका प्रशिक्षक सुनील श्रेष्ठको बुझाइ छ । ‘जित्नैपर्ने खेल थियो तर प्रदर्शनमा सुधार भएको छ । डिफेन्डरको सानो गल्तीमा भारतले बराबरी गोल गर्न पुग्यो,’ उनले भने । प्रशिक्षक श्रेष्ठले नेपाल छनोट हुने झिनो आस बाँकी रहेको जनाए । ‘छनोट हुने गणितीय सम्भावना अझै बाँकी छ । त्यसैले प्यालेस्टाइनविरुद्ध सक्दो प्रयास गर्ने छौं । हामीले जितेर मात्र हुँदैन, अर्को खेलको नतिजामा पनि भर पर्नुपर्छ,’ श्रेष्ठले टुंग्याए ।इराकको सहज जितसमूह ‘डी’ कै अर्को खेलमा शुक्रबार इराकले लगातार दोस्रो जित दर्ता गर्‍यो । दोस्रो हाफको ४ गोल मदतले इराकले प्यालेस्टाइनलाई ४–० ले पराजित गरेको हो । पहिलो हाफमा अवसरक सदुपयोग गर्न नसकेको इराकले दोस्रो हाफको सुरुदेखि दबाब कायम गर्‍यो । थकित देखिएका प्यालेस्टाइन टोली अन्त्यमा १० खेलाडीमा सीमित हुनुपरेको थियो । इराकबाट ५० औं मिनेटमा हसन सलमान सनानले सुरुआती गोल गरेका थिए । कप्तान अहमद अल हिल्फीले ६७ औं मिनेटमा पेनाल्टी क्षेत्र बाहिरबाट उत्कृष्ट गोल गर्दै अग्रता दोब्बर पारे । पाँच मिनेटपछि कसिम सुबैहावीले अग्रता बढाउँदा वैकल्पिक खेलाडी अब्दुल्लाह हसन हमिदले अन्तिम मिनेटमा गोल गर्दै जित पक्का गरे ।जितसँगै इराक अंकतालिकाको शीर्षस्थानमा पुगेको छ । यता नेपालसँगको बराबरीले भारत दोस्रो स्थानमा झर्‍यो । अन्तिम खेलमा इराकलाई छनोट हुन बराबरी पर्याप्त रहनेछ । भारतलाई भने छनोटका लागि जित नै चाहिन्छ । नेपालको भने छनोटमा गणितीय सम्भावनामात्र बाँकी छ ।